钦定古今图书集成/明伦汇编/官常典/第106卷 > 《上责躬诗》前人
## 钦定古今图书集成/明伦汇编/官常典/第106卷 > 《上责躬诗》前人

“于穆显考，时惟武皇。受命于天，宁济四方。朱旗所拂，
九土披攘。元化滂流，荒服来王。超商越周，与唐比踪。
笃生我皇，奕世载聪。武则肃烈，文则时雍。受禅炎汉，
君临万邦。万邦既化，率由旧则。广命懿亲，以藩王国。
帝曰‘尔侯，君兹青土。奄有海滨，方周于鲁。车服有辉，
旗章有叙。济济隽乂，我弼我辅。伊予小子，恃宠骄盈。
举挂时网，动乱国经。作藩作屏，先轨是隳。傲我皇使，
犯我朝仪。国有典刑，我削我绌。将寘于理，元凶是率。
明明天子，时惟笃类，不忍我刑，暴之朝肆。违彼执宪。
哀予小子，改封兖邑，于河之滨，股肱弗置，有君无臣，
荒淫之阙，谁弼予身？茕茕仆夫，于彼冀方。嗟予小子，
乃罹斯殃。赫赫天子，恩不遗物。冠我’”元冕，要我朱绂。
朱绂光大，使我荣华。剖符受玉，王爵是加。仰齿金玺，
俯执圣策。皇恩过隆，祗承惕。咨我小子，顽凶是婴，
逝惭陵墓，存愧阙庭，匪敢傲德，实恩是恃，威灵改加，
足以没齿。昊天罔极，生命不图，常惧颠沛，抱罪黄垆。
愿蒙矢石，建旗东岳，庶立毫厘，微功自赎。危躯授命，
知足免戾，甘赴江湘，奋戈吴越。天启其衷，得会京畿。
迟奉圣颜，如渴如饥，心之云慕，怆矣其悲，天高听卑，
皇肯照微。